Predkladacia správa

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky a podľa čl. 24 Legislatívnych pravidiel vlády Slovenskej republiky, Ministerstvo školstva, vedy, výskumu a športu Slovenskej republiky (ďalej len „ministerstvo školstva“) predkladá na rokovanie vlády Slovenskej republiky  návrh skupiny poslancov Národnej rady Slovenskej republiky Otta Brixiho, Antona Martvoňa, Dušana Čaploviča a Dušana Galisa na vydanie zákona o príspevku športového reprezentanta a o zmene a doplnení zákona č. 461/2003 Z. z. o sociálnom poistení v znení neskorších predpisov (tlač 1410).
Všeobecne
V dôvodovej správe predkladatelia uvádzajú, že podnetom na predloženie návrhu zákona je skutočnosť, že slovenský právny poriadok neobsahuje právnu normu, ktorá by upravovala poskytovanie príspevku športovému reprezentantovi, ako štátnej sociálnej dávky, ktorej účelom by bolo finančné zabezpečenie športovca, ktorý ako športový reprezentant Československej republiky, Československej socialistickej republiky, Českej a Slovenskej Federatívnej Republiky alebo Slovenskej republiky získal medailové ocenenie na olympijských hrách, paralympijských hrách, deaflympijských hrách, majstrovstvách sveta alebo majstrovstvách Európy.
Predkladatelia ďalej uvádzajú, že cieľom návrhu zákona je oceniť vrcholových reprezentantov, ktorí reprezentovali Československú republiku, Československú socialistickú republiku, Českú a Slovenskú Federatívnu Republiku alebo Slovenskú republiku a získali medailové ocenenie pre krajinu.
Podľa predkladateľov je tiež potrebné zohľadniť, že vrcholoví reprezentanti vynakladajú úsilie, aby dosiahli životné úspechy a ocenenia a nemajú dostatočný priestor sa tak venovať iným oblastiam, v ktorých by zabezpečili finančné prostriedky potrebné na bežný život. 
Návrh zákona predkladatelia považujú za prínos aj pre mladých ľudí, ktorí by takto mohli získať ešte väčšie odhodlanie venovať svoj život športovej oblasti, s následnou možnosťou reprezentovať Slovenskú republiku na medzinárodných športových podujatiach.  
Nárok na príspevok za zásluhy v športovej oblasti bude takto určený priamo zákonom, ktorého podmienky vyplácania sú presne definované v navrhovanom paragrafovom znení v podobe termínov, nárokov vyplácania, až po samotnú výšku príspevku.
 
Stanovisko
Ministerstvo školstva zaujíma k poslaneckému návrhu nasledovné stanovisko:
1.      K návrhu zákona
Predložený návrh zákona sa týka len medzinárodne najúspešnejších športových reprezentantov, a ide teda o presne definovanú skupinu mimoriadne úspešných športovcov. Ministerstvo školstva oceňuje skutočnosť, že v návrhu zákona nejde o paušálne vyplácanie rovnakej sumy všetkým slovenským medailistom z olympijských, paralympijských a deaflympijských hier, resp. majstrom sveta a Európy v olympijských disciplínach. Podľa ministerstva školstva sa v návrhu zákona správne navrhuje u konkrétnych jednotlivcov, ktorí spĺňajú zákonom definované podmienky, len dorovnanie rozdielu medzi zákonom ustanovenou výškou príspevku a vymeraným starobným dôchodkom na Slovensku, resp. obdobnými dôchodkovými dávkami zo zahraničia. Tento princíp umožní finančne pomôcť bývalým športovým reprezentantom s výraznými úspechmi na najvýznamnejších podujatiach, predovšetkým tým najstarším, ktorí to naozaj potrebujú a z ktorých viacerí sa napriek svojej slávnej športovej minulosti nachádzajú v ťažkej sociálnej situácii.
Ministerstvo školstva požiadalo Ministerstvo práce, sociálnych vecí a rodiny Slovenskej republiky o predbežné stanovisko k predloženému poslaneckému návrhu zákona. Ministerstvo práce, sociálnych vecí a rodiny SR vo svojom stanovisku uviedlo: „Predložený návrh upravuje, pri splnení zákonných podmienok, poskytovanie príspevku športovému reprezentantovi Československej republiky, Československej socialistickej republiky, Českej a Slovenskej Federatívnej Republiky alebo Slovenskej republiky. V súčasnosti by preto podmienky pre vznik nároku na príspevok mohli splniť predovšetkým osoby, ktoré reprezentovali ešte spoločný štát (Československú republiku, Československú socialistickú republiku, Českú a Slovenskú Federatívnu Republiku). Predkladateľ síce ustanovil ako jednu z podmienok pre vznik nároku na príspevok nepoberanie obdobnej dávky zo zahraničia (čl. I § 2 písm. d)), ale vzhľadom na skutočnosť, že Česká republika športovcom obdobnú dávku neposkytuje, môže nastať situácia, že Slovenská republika bude príspevok vyplácať nie len slovenským, ale aj českým reprezentantom. Odporúčame preto uvedený problém riešiť v rámci prebiehajúceho legislatívneho procesu.“. Ministerstvo školstva sa s uvedeným predbežným stanoviskom stotožňuje.
Ministerstvo školstva k predloženému návrhu zákona uplatňuje tieto pripomienky:
Vecné pripomienky:
1.      V § 2 sa odsek 1 dopĺňa písmenom g), ktoré znie:
„g) nebola potrestaná za vedomé porušenie antidopingových pravidiel.“.
Odôvodnenie:
Ministerstvo školstva navrhuje zavedenie nulovej tolerancie v oblasti dopingu. To znamená, že akékoľvek dopingové previnenie (a to aj v prípade odpykania trestu) vylučuje, aby športovcovi potrestanému za doping vznikol nárok na finančné zabezpečenie podľa navrhovaného zákona. 
 
2.      § 3 vrátane nadpisu znie:
„§ 3 
Suma príspevku
 
Suma príspevku je rozdiel medzi 
a)      800 eur a súčtom súm dôchodkových dávok podľa osobitných predpisov3) a obdobných dôchodkových dávok zo zahraničia, ak fyzická osoba získala zlatú medailu,
b)      650 eur a súčtom súm dôchodkových dávok podľa osobitných predpisov3) a obdobných dôchodkových dávok zo zahraničia, ak fyzická osoba získala striebornú medailu alebo
c)      550 eur a súčtom súm dôchodkových dávok podľa osobitných predpisov3) a obdobných dôchodkových dávok zo zahraničia, ak fyzická osoba získala bronzovú medailu.“.
 
Odôvodnenie:
Navrhuje sa spresnenie ustanovenia § 3 vzhľadom na možné aplikačné problémy pri výklade § 3 v prípade, ak úhrn dôchodkových dávok je vyšší ako sumy uvedené v písmenách a) až c).
3.      Nadpis § 4 znie: „Vznik a zánik nároku na príspevok“.
 
4.      § 4 sa dopĺňa odsekom 3, ktorý znie:
„(3) Nárok na príspevok zaniká dňom smrti fyzickej osoby, ktorej sa poskytoval.“.
 
Odôvodnenie:
Navrhuje sa spresnenie ustanovenia § 4 vzhľadom na skutočnosť, že poskytovanie príspevku je viazané iba na osobu športového reprezentanta. Odporúčame preto doplniť aj spôsob zániku príspevku športového reprezentanta v prípade jeho smrti. 
5.      V § 7 sa odsek 2 dopĺňa písmenom d), ktoré znie:
„d) sankcia za vedomé porušenie antidopingových pravidiel, ak bola uložená.“.
 
Odôvodnenie:
 
Navrhovaná úpravy súvisí s doplnením § 2 o podmienku neexistencie porušenia antidopingových pravidiel.
 
6.      V § 7 ods. 2 sa uvádza, že ministerstvo školstva vedie register medailových ocenení. Upozorňujeme na skutočnosť, že ministerstvo školstva v súčasnosti takýto register nevedie a predmetným zoznamom športových reprezentantov nedisponuje. Z predloženého návrhu nie je tiež jasné, či tento register má byť súčasťou Informačného systému športu. Vzhľadom na uvedené upozorňujeme na potrebu dopracovania prechodného ustanovenia, v rámci ktorého bude riešené vytvorenie takéhoto registra, ako aj spôsob jeho naplnenia uvedenými údajmi, ako aj premietnutie do procesného postupu v prípade podania prvých žiadostí o príspevok.
7.      K čl. II bodu 4
Vzhľadom na skutočnosť, že príspevok športovcom sa navrhuje ako štátna sociálna dávka, ktorá sa priznáva v konaní vo veciach sociálneho poistenia, je súčasťou sociálneho zabezpečenia a vyplácať ho bude Sociálna poisťovňa navrhujeme, aby sa finančné prostriedky na jeho vyplácanie poukazovali na osobitný účet Sociálnej poisťovne prostredníctvom rozpočtovej kapitoly Ministerstva práce, sociálnych vecí a rodiny SR.
 
Legislatívno-technické pripomienky
1.      V § 2 písm. a) prvom bode čiarku na konci odporúčame nahradiť slovom „alebo“.
2.      V § 2 písm. a) druhom bode slovo „paraolympijským“ nahradiť slovom „paralympijským“.
3.      V § 4 ods. 2 odporúčame za slovo „žiadosti“ vložiť slovo „uviesť“.
4.      Úvodnú vetu v Čl. II je potrebné doplniť o ďalšie novelizácie zákona č. 461/2003 Z. z., ktoré boli schválené a publikované v Zbierke zákonov SR.
5.      V Čl. II bode 2 za slovo „reprezentantovi“ odporúčame vložiť čiarku.
 
2.      K doložke vplyvov
Predkladateľ návrhu zákona uvádza, že návrh zákona zakladá negatívny vplyv na štátny rozpočet a na rozpočet verejnej správy. Upozorňujeme predkladateľa, že tento negatívny vplyv nie je nijakým spôsobom kvantifikovaný a nie sú uvedené ani možnosti finančného krytia zo štátneho rozpočtu.

Materiál bol predložený na medzirezortné pripomienkové konanie v dňoch od 31. marca 2015 do 10. apríla 2015, v rámci ktorého bolo uplatnených 40 pripomienok, z toho 5 zásadných pripomienok. 
Ministerstvo financií SR uplatnilo tri všeobecné zásadné pripomienky:
1.	Ministerstvo financií SR upozorňuje, že v doložke vybraných vplyvov je označený negatívny vplyv na rozpočet verejnej správy, ktorý súvisí s poskytovaním príspevku za zásluhy v športovej oblasti k starobnému dôchodku, avšak chýba kvantifikácia tohto vplyvu. Preto upozorňuje, že podľa Jednotnej metodiky na posudzovanie vybraných vplyvov a podľa § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov je potrebné uviesť a zdôvodniť predpokladané finančné dôsledky na rozpočet verejnej správy, a to nielen na bežný rok, ale aj na tri nasledujúce roky. Spolu s tým musia byť uvedené aj návrhy na úhradu zvýšených výdavkov.
2.	Ministerstvo financií SR nesúhlasí s tvrdením predkladateľa, že návrh zákona nemá vplyv na informatizáciu spoločnosti. Vytvorenie nového registra (informačného systému) medailových ocenení znamená, že materiál má vplyv na informatizáciu spoločnosti, a preto bolo potrebné v doložke vybraných vplyvov vyznačiť vplyv na informatizáciu spoločnosti a vypracovať analýzu vplyvov. Súčasne upozorňuje, že je potrebné v návrhu zákona uviesť, kto bude správcom uvedeného registra.
3.	Ministerstvo financií SR upozorňuje, že navrhovaný príspevok športovcom by nemal byť súčasťou systému sociálneho zabezpečenia. Návrh zavádza nekoncepčnú výnimku (špeciálny režim) pre malú skupinu obyvateľstva v systéme, ktorý je určený na sociálne poistenie obyvateľstva. 
Ministerstvo práce, sociálnych vecí a rodiny SR uplatnilo zásadnú pripomienku k pripomienke ministerstva školstva pôvodne uplatnenej v predkladacej správe v bode 7, ktorou ministerstvo školstva navrhovalo presunúť financovanie príspevku z kapitoly rozpočtu ministerstva školstva na Sociálnu poisťovňu, t. j. aby bol príspevok poskytovaný z prostriedkov dôchodkového zabezpečenia Sociálnej poisťovne.
Ministerstvo práce, sociálnych vecí a rodiny SR zásadne nesúhlasí s takouto úpravou a svoj nesúhlas odôvodňuje tým, že tento návrh je v rozpore s charakterom príspevku, ktorý je štátnou sociálnou dávkou. Základnou charakterovou črtou štátnej sociálnej dávky je skutočnosť, že je financovaná zo štátneho rozpočtu (obdobne ako napr. v prípade vianočného príspevku). Štátne sociálne dávky nemôžu byť financované z prostriedkov základného fondu starobného poistenia, ktorý je tvorený z poistného na starobné poistenie. Zákon č. 461/2003 Z. z. o sociálnom poistení v znení neskorších predpisov striktne definuje, na čo je možné použiť finančné prostriedky základného fondu starobného poistenia s tým, že je určený výlučne na výplatu dávok starobného poistenia, a to starobného dôchodku, predčasného starobného dôchodku a pozostalostných dôchodkov po poistencovi, ktorý ku dňu smrti splnil podmienky nároku na starobný dôchodok. Financovanie iných dávok než dávok starobného poistenia zo základného fondu starobného poistenia by bolo v striktnom rozpore s poistným princípom, na ktorom je založené celé sociálne poistenie. Okrem toho, ak by tento príspevok bol financovaný zo základného fondu starobného poistenia, bol by v rámci práva Európskej únie bezpochybne považovaný za dávku sociálneho zabezpečenia a ako taký, by podliehal nariadeniu Európskeho parlamentu a Rady (ES) 883/2004 z 29. apríla 2004 o koordinácii systémov sociálneho zabezpečenia, čo by znamenalo, že by sa musel poskytnúť každému ocenenému športovcovi bez ohľadu na občianstvo, ak by mal bydlisko v členskom štáte Európskej únie. 
Podľa názoru Ministerstva práce, sociálnych vecí a rodiny SR je odôvodnené, aby príspevok športovým reprezentantom bol financovaný zo štátneho rozpočtu prostredníctvom kapitoly ministerstva školstva, rovnako ako je to v prípade osobitného príspevku baníkom, ktorý je financovaný Ministerstvom hospodárstva Slovenskej republiky podľa zákona č. 98/1987 Zb. o osobitnom príspevku baníkom v znení neskorších predpisov, či osobitného príspevku divadelných umelcov a osobitného príspevku hudobných umelcov, ktorý je financovaný Ministerstvom kultúry Slovenskej republiky podľa zákona č. 103/2014 Z. z. o divadelnej činnosti a hudobnej činnosti a o zmene a doplnení niektorých zákonov. Argument ministerstva školstva, ktorým odôvodňuje predmetnú pripomienku, že ministerstvo školstva nemá zabezpečené finančné prostriedky potrebné na vyplácanie príspevku športovému reprezentantovi v rámci rozpočtovej kapitoly na rok 2016 a 2017 – program 026 Národný program rozvoja športu v Slovenskej republike, nemožno akceptovať ako dostatočný dôvod na takýto zásadný zásah do systému sociálneho poistenia. Okrem toho ani Sociálna poisťovňa nemá nadbytočné finančné prostriedky na financovanie takéhoto príspevku, keďže základný fond starobného poistenia je dlhodobo deficitný a musí byť každoročne dotovaný zo štátneho rozpočtu (pre rok 2015 sa predpokladá transfer zo štátneho rozpočtu na úrovni cca 906 mil. eur). V schválenom rozpočte Sociálnej poisťovne na rok 2015 a jej rozpočtovom výhľade na roky 2016 a 2017 sa predpokladá deficit základného fondu starobného poistenia na rok 2015 na úrovni 1,5 mld. eur. 
Sociálna poisťovňa uplatnila zásadnú k pripomienku k pripomienke ministerstva školstva pôvodne uplatnenej v predkladacej správe v bode 7, ktorou ministerstvo školstva navrhovalo financovanie príspevku športového reprezentanta z prostriedkov dôchodkového zabezpečenia Sociálnej poisťovne a nie z kapitoly rozpočtu ministerstva školstva. 
Sociálna poisťovňa uvádza, že z prostriedkov základného fondu starobného poistenia, ktorý je tvorený predovšetkým z poistného zaplateného platiteľmi poistného na starobné poistenie môžu byť v súlade s poistným princípom financované iba dávky starobného poistenia, striktne definované v zákone o sociálnom poistení. Keďže financovanie príspevku športového reprezentanta nie je kryté platením poistného, jeho vyplácanie zo základného fondu starobného poistenia by bolo v rozpore s poistným princípom. Príspevok športového reprezentanta má mať charakter štátnej sociálnej dávky, je preto odôvodnené jeho financovanie zo štátneho rozpočtu. Vychádzajúc z navrhovaných podmienok nároku na príspevok, vymedzených oprávnených osôb a pôsobnosti jednotlivých ústredných orgánov štátnej správy, príspevok by mal byť financovaný z kapitoly rozpočtu ministerstva školstva. 
	Stanovisko ministerstva školstva k zásadným pripomienkam
Ministerstvo školstva odporúča súhlasiť so zásadnými pripomienkami Ministerstva financií SR uvedenými v bode 1 a 2.
V prípade zásadnej pripomienky Ministerstva financií uvedenej v bode 3 sa ministerstvo školstva prikláňa k návrhu predkladateľov, aby bol navrhovaný príspevok športovcom súčasťou systému sociálneho zabezpečenia ako štátna sociálna dávka.
K zásadnej pripomienke Ministerstva práce, sociálnych vecí a rodiny SR a Sociálnej poisťovne uvádzame nasledovné stanovisko. Úmyslom predkladateľa je poskytovanie príspevku oceneným úspešným športovcom ako štátnej sociálnej dávky, ktorá spadá do systému sociálneho zabezpečenia. 
Ministerstvo školstva zastáva názor, že navrhovaný príspevok športovcov nemožno porovnávať s osobitným príspevkom baníkom, ktorý je financovaný Ministerstvom hospodárstva Slovenskej republiky podľa zákona č. 98/1987 Zb. o osobitnom príspevku baníkom v znení neskorších predpisov, či osobitným príspevkom divadelných umelcov a osobitného príspevku hudobných umelcov, ktorý je financovaný Ministerstvom kultúry SR podľa zákona č. 103/2014 Z. z. o divadelnej činnosti a hudobnej činnosti a o zmene a doplnení niektorých zákonov. Uvedené príspevky majú charakter osobitného príspevku a oprávnenou osobou na ich vyplácanie nie je osoba, ktorá je poberateľom starobného dôchodku alebo predčasného starobného dôchodku. Osobitný príspevok divadelných umelcov a osobitný príspevok hudobných umelcov sa podľa zákona č. 103/2004 Z. z. priznáva v správnom konaní. V prípade príspevku športovcom ide o štátnu sociálnu dávku, ktorá sa podľa návrhu zákona priznáva v konaní vo veciach sociálneho poistenia, pričom jednou z podmienok na jeho priznanie je, že osoba si uplatnila nárok na dôchodkovú dávku.
Ministerstvo školstva súhlasí s tvrdením pripomienkujúcich subjektov, že je dôvodné, aby takýto príspevok bol financovaný zo štátneho rozpočtu. Ministerstvo školstva preto navrhuje úpravu, aby išlo o finančné prostriedky poskytované štátom na osobitný účet Sociálnej poisťovne, úpravou § 285 ods. 2 zákona č. 461/2003 Z. z. Ministerstvo školstva však nesúhlasí s predkladateľom navrhovanou úpravou, aby sa tieto finančné prostriedky poukazovali prostredníctvom kapitoly štátneho rozpočtu ministerstva školstva. Ministerstvo školstva nemá zabezpečené finančné prostriedky potrebné na vyplácanie príspevku športovému reprezentantovi v rámci rozpočtovej kapitoly na rok 2016 a 2017 – program 026 Národný program rozvoja športu v SR. Keďže príspevok športovcom sa navrhuje ako štátna sociálna dávka, ktorá je v zmysle navrhovanej úpravy súčasťou sociálneho zabezpečenia,  ministerstvo školstva navrhuje, aby sa finančné prostriedky na príspevok športovcom poukazovali na osobitný účet Sociálnej poisťovne prostredníctvom rozpočtovej kapitoly Ministerstva práce, sociálnych vecí a rodiny SR.
 Záver
Ministerstvo školstva súhlasí s predloženým návrhom skupiny poslancov Národnej rady Slovenskej republiky Otta Brixiho, Antona Martvoňa, Dušana Čaploviča a Dušana Galisa na vydanie zákona o príspevku športového reprezentanta a o zmene a doplnení zákona č. 461/2003 Z. z. o sociálnom poistení v znení neskorších predpisov (tlač 1410) a po zohľadnení uplatnených pripomienok, vyriešení otázky z rozpočtovej kapitoly ktorého subjektu budú poukazované finančné prostriedky na vyplácanie príspevku, vyriešení otázky rozpočtového krytia a kvantifikácie finančných vplyvov návrhu zákona odporúča vláde Slovenskej republiky vysloviť s poslaneckým návrhom súhlas.